Document ID: 32008D0968

KOMISIJAS LĒMUMS
(2008. gada 12. decembris),
ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū Mortierella alpina eļļu ar augstu arahidonskābes saturu kā jaunu pārtikas produktu sastāvdaļu
(izziņots ar dokumenta numuru K(2008) 8080)
(Autentisks ir tikai teksts angļu valodā)
(2008/968/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Abbott Laboratories (tagad Suntory Limited, Japāna) 1999. gada 18. jūnijā Nīderlandes kompetentajām iestādēm iesniedza pieteikumu par Mortierella alpina eļļas ar augstu arahidonskābes saturu kā jaunas pārtikas produktu sastāvdaļas laišanu tirgū.
(2)
Nīderlandes atbildīgā kompetentā pārtikas novērtējuma iestāde 2005. gada 19. oktobrī sniedza sākotnējo novērtējuma ziņojumu. Šajā ziņojumā tā secināja, ka Mortierella alpina eļļu ar augstu arahidonskābes saturu var droši lietot mākslīgajos maisījumos zīdaiņiem un priekšlaicīgi dzimušiem zīdaiņiem.
(3)
Komisija 2005. gada 17. novembrī nosūtīja sākotnējo novērtējuma ziņojumu visām ES dalībvalstīm.
(4)
Regulas (EK) Nr. 258/97 6. panta 4. punktā noteiktajās sešdesmit dienās saskaņā ar minēto noteikumu tika izteikti pamatoti iebildumi pret šā produkta tirdzniecību.
(5)
Tāpēc 2007. gada 26. jūnijā notika apspriešanās ar Eiropas Pārtikas nekaitīguma iestādi (EFSA).
(6)
EFSA2008. gada 10. jūlijā pieņēma atzinumu par Mortierella alpina sēņu eļļas nekaitīgumu, ko pēc Komisijas lūguma bija sagatavojusi diētisko produktu, uztura un alerģiju zinātnes ekspertu grupa.
(7)
Atzinumā EFSA secināja, ka Mortierella alpina sēņu eļļa ir drošs arahidonskābes avots un to var lietot mākslīgajos maisījumos un mākslīgajos papildu ēdināšanas maisījumos zīdaiņiem.
(8)
Komisijas 2006. gada 22. decembra Direktīvas 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem un ar ko groza Direktīvu 1999/21/EK (2) I un II pielikumā sniegti noteikumi par garo ķēžu (20 un 22 oglekļa atomi) polinepiesātināto taukskābju, jo īpaši arahidonskābes, pievienošanu mākslīgajiem maisījumiem un mākslīgajiem papildu ēdināšanas maisījumiem zīdaiņiem.
(9)
Pamatojoties uz zinātnisko novērtējumu, konstatēts, ka Mortierella alpina sēņu eļļa atbilst Regulas (EK) Nr. 258/97 3. panta 1. punktā noteiktajiem kritērijiem.
(10)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Mortierella alpina sēņu eļļu, kā norādīts pielikumā, var laist tirgū kā jaunu pārtikas produktu sastāvdaļu lietošanai mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem saskaņā ar Direktīvas 2006/141/EK 2. panta noteikumiem, kā arī mākslīgajos maisījumos priekšlaicīgi dzimušiem zīdaiņiem.
Mortierella alpina sēņu eļļu drīkst pievienot mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem, un tās arahidonskābes saturs nedrīkst pārsniegt Direktīvas 2006/141/EK I pielikuma 5.7. punktā un II pielikuma 4.7. punktā norādīto daudzumu. Priekšlaicīgi dzimušiem zīdaiņiem paredzētajos mākslīgajos maisījumos šo eļļu drīkst lietot saskaņā ar noteikumiem Padomes 1989. gada 3. maija Direktīvā 89/398/EEK par dalībvalstu tiesību aktu tuvināšanu attiecībā uz īpašas diētas pārtikas produktiem (3).
2. pants
Ar šo lēmumu atļautās jaunās pārtikas produktu sastāvdaļas nosaukums uz to saturoša pārtikas produkta etiķetes ir “Mortierella alpina eļļa”.
3. pants
Šis lēmums ir adresēts Beverage & Food Company, Suntory Limited, 2-4-1 Shibakoen Minato-ku, Tokija, Japāna.
Briselē, 2008. gada 12. decembrī

Labels: 0
3
17